b"\n_START_ARTICLE_\nGaetano Donizetti\n_START_PARAGRAPH_\nDomenico Gaetano Maria Donizetti (29. marraskuuta 1797 Bergamo \xe2\x80\x93 8. huhtikuuta 1848 Bergamo) oli italialainen s\xc3\xa4velt\xc3\xa4j\xc3\xa4, joka tunnetaan p\xc3\xa4\xc3\xa4asiallisesti oopperoistaan. H\xc3\xa4n on kuitenkin s\xc3\xa4velt\xc3\xa4nyt my\xc3\xb6s muuta musiikkia, muun muassa kirkkomusiikkia, muutaman jousikvartetin sek\xc3\xa4 joitakin orkesteriteoksia. H\xc3\xa4n on yhdess\xc3\xa4 Gioacchino Rossinin ja Vincenzo Bellinin kanssa yksi kolmesta suuresta bel canto -s\xc3\xa4velt\xc3\xa4j\xc3\xa4st\xc3\xa4.\n_START_SECTION_\nNuoruus ja opiskeluajat\n_START_PARAGRAPH_\nDonizetti syntyi k\xc3\xb6yh\xc3\xa4\xc3\xa4n perheeseen, jolla ei ollut musiikkitaustaa. H\xc3\xa4n p\xc3\xa4\xc3\xa4si kuitenkin ensimm\xc3\xa4isten joukossa oppilaaksi Simon Mayrin perustamaan hyv\xc3\xa4ntekev\xc3\xa4isyyspohjalla toimivaan kouluun. Mayr opetti h\xc3\xa4nt\xc3\xa4 kokonaisen vuosikymmenen vaatimatta kertaakaan maksua palveluksistaan. Bergamolainen k\xc3\xb6yh\xc3\xa4 opiskelija oli pakotettu tarttumaan jokaiseen s\xc3\xa4vellysty\xc3\xb6h\xc3\xb6n mit\xc3\xa4 h\xc3\xa4nelle vain tarjottiin - lopulta Mayrin ty\xc3\xb6 venetsialaisten oopperakomppanioiden ylipuhumisessa tuotti tulosta ja Donizetti sai hieman nime\xc3\xa4.\n_START_SECTION_\nNousu menestykseen\n_START_PARAGRAPH_\nNapolilaisille teattereille s\xc3\xa4velletyt koomiset oopperat kiinnittiv\xc3\xa4t La Scalan huomion ja h\xc3\xa4net palkattiin s\xc3\xa4velt\xc3\xa4m\xc3\xa4\xc3\xa4n milanolaiselle teatterille Anna Bolena, ooppera josta tuli h\xc3\xa4nen ensimm\xc3\xa4inen kansainv\xc3\xa4linen menestyksens\xc3\xa4. Kaksi vuotta my\xc3\xb6hemmin, 1832, h\xc3\xa4n s\xc3\xa4velsi ensimm\xc3\xa4isen suurmenestyksen saavuttaneen komediansa, Lemmenjuoman. T\xc3\xa4m\xc3\xa4n per\xc3\xa4\xc3\xa4n Donizetti tuotti kolme loisteliasta vakavaa ty\xc3\xb6t\xc3\xa4, Lucrezia Borgian, Maria Stuardan ja Lucia di Lammermoorin. 1830-luvun lopussa h\xc3\xa4n oli Italian ykk\xc3\xb6ss\xc3\xa4velt\xc3\xa4j\xc3\xa4._NEWLINE_Vuoden 1838 h\xc3\xa4nen k\xc3\xa4rsiv\xc3\xa4llisyytens\xc3\xa4 italialaisten sensoreiden kanssa alkoi kuitenkin olla v\xc3\xa4hiss\xc3\xa4. Poliuton jouduttua sensuurin kynsiin ensi-iltaa edelt\xc3\xa4viss\xc3\xa4 harjoituksissa Donizetti alkoi pohtia muuttoa Ranskaan. My\xc3\xb6hemmin samana vuonna Mercadanten tultua h\xc3\xa4nen sijastaan nimetyksi Napolin konservatorion johtajaksi, Donizetin mitta oli t\xc3\xa4ynn\xc3\xa4 ja h\xc3\xa4n pakkasi laukkunsa.\n_START_SECTION_\nPariisin ja Wienin vuodet\n_START_PARAGRAPH_\nHyv\xc3\xa4ksynt\xc3\xa4 Pariisin piireiss\xc3\xa4 ei tullut tuosta vain, mutta vuonna 1840 Donizetti l\xc3\xb6i l\xc3\xa4pi my\xc3\xb6s Ranskan p\xc3\xa4\xc3\xa4kaupungissa h\xc3\xa4nen koomisen oopperansa Rykmentin tyt\xc3\xa4r ('La fille du r\xc3\xa9giment') ja grand op\xc3\xa9ransa La favorite saatua ensiesityksens\xc3\xa4. Molemmat nousivat suureen suosioon. Vuonna 1842 h\xc3\xa4net nimitettiin Hofkapellmeisteriksi Habsburgien hoviin Wieniin ja jonkin aikaa, sairastelustaan huolimatta, s\xc3\xa4velt\xc3\xa4j\xc3\xa4 pystyi jakamaan aikansa kahden kaupungin v\xc3\xa4lill\xc3\xa4. Vuonna 1843 h\xc3\xa4n s\xc3\xa4velsi mestarillisen koomisen oopperan Don Pasquale.\n_START_SECTION_\nViimeiset ajat\n_START_PARAGRAPH_\nVuonna 1844 Donizetti oli vakavasti sairas ja h\xc3\xa4net suljettiin Pariisin ulkopuolella sijaitsevaan laitokseen. Siell\xc3\xa4 h\xc3\xa4nt\xc3\xa4 k\xc3\xa4vi katsomassa Heinrich Heine, joka kuvasi n\xc3\xa4kem\xc3\xa4\xc3\xa4ns\xc3\xa4 n\xc3\xa4in: \xe2\x80\x9dSamalla kun h\xc3\xa4nen taianomaiset s\xc3\xa4velens\xc3\xa4 tuovat maailmalle iloa, h\xc3\xa4n itse istuu kuin hulluuden henkil\xc3\xb6itym\xc3\xa4n\xc3\xa4 mielisairaalassa Pariisin l\xc3\xa4hell\xc3\xa4.\xe2\x80\x9d _NEWLINE_Donizettin sairastelu oli jatkunut vuosikausia, eik\xc3\xa4 sit\xc3\xa4 ole koskaan diagnosoitu kunnolla. Vuonna 1845 h\xc3\xa4n halvaantui ja sen j\xc3\xa4lkeen dementoitui nopeasti. Oireiden on arveltu liittyneen pitk\xc3\xa4\xc3\xa4n it\xc3\xa4neeseen sukupuolitautiin._NEWLINE_S\xc3\xa4velt\xc3\xa4j\xc3\xa4n kunnon huononnuttua entisest\xc3\xa4\xc3\xa4n h\xc3\xa4net siirrettiin takaisin syntym\xc3\xa4seuduilleen Bergamoon, jossa h\xc3\xa4n kuoli 51-vuotiaana vuonna 1848.\n_START_SECTION_\nLainauksia\n_START_PARAGRAPH_\n\xe2\x80\x9dTuo ei yll\xc3\xa4t\xc3\xa4 minua. H\xc3\xa4n on aina ollut laiska.\xe2\x80\x9d -Donizetin vastaus kun h\xc3\xa4nelle kerrottiin Rossinin s\xc3\xa4velt\xc3\xa4neen Sevillan parturin kahdessa viikossa"